Na osnovi članka 13. Zakona o udrugama (Narodne novine, 74/14) na Skupštini Hrvatskog društva za biotehnologiju, održanoj dana 2. lipnja 2015. godine u Zagrebu, donosimo:

**STATUT**

**HRVATSKOG DRUŠTVA ZA BIOTEHNOLOGIJU**

1. **OPĆE ODREDBE**

Članak 1.

Naziv je Društva: Hrvatsko društvo za biotehnologiju (skraćeno: HDB), a na engleskom jeziku Croatian Society of Biotehnology, Zagreb (u daljnjem tekstu: Društvo). Društvo je pravna osoba (OIB: 95712251347, MB: 3599370) te ima prava i obaveze koje proistječu iz Zakona i ovog Statuta. Društvo djeluje kao nevladina, nestranačka i neprofitna organizacija upisana u Registar udruga (pod registarskim brojem: 00000253). Društvo ima znak koji čine stilizirana mala slova hdb. Slova su tamnoplave boje na bijeloj podlozi. Žig Hrvatskog društva za biotehnologiju je okrugao s natpisom:

HRVATSKO DRUŠTVO ZA BIOTEHNOLOGIJU – ZAGREB.

U središtu žiga nalazi se znak Društva. Žig su ovlaštene koristiti osobe imenovane i ovlaštene za zastupanje Društva, a čuva ga predsjednik Društva.

Područje djelovanja je Republika Hrvatska.

Sjedište Društva je 10000 Zagreb, Pierottijeva 6.

Članak 2.

Hrvatsko duštvo za biotehnologiju (dalje: Društvo) može surađivati i biti član i drugih znanstvenih društava i srodnih asocijacija u zemlji i inozemstvu. Društvo se može po potrebi udružiti sa srodnim društvima ili udrugama i organizacijama koje imaju slične ciljeve područje djelatnosti u svrhu ostvarivanja ciljeva definiranih Statutom Društva. Odluku o udruživanju Društva sa drugim društvima, udrugama ili organizacijama, kao i odluku o raskidanju suradnje i razdruživanju, donosi Skupština Društva.

Članak 3.

Ciljevi Društva su unapređenje i razvoj biotehnologije na svim područjima za dobrobit gospodarstva Republike Hrvatske.

Članak 4.

Međunarodnu suradnju Društvo ostvaruje u skladu s člankom 20. stavka 2. Zakona o udrugama. Društvo je član European Biotechnology Thematic Network Association (skraćeno: EBTNA) i European Society of Biochemical Engineering Sciences (skraćeno: ESBES).

Članak 5.

Rad Društva ostvaruje se na ustavnim načelima Republike Hrvatske.

Članak 6.

Rad Društva je dobrovoljan i javan. Javnost rada u Društvu osigurava se na slijedeći način:

* objavljivanjem godišnjih izvještaja o radu i financijskom poslovanju Društva;
* otvorenošću sjednica Skupštine i drugih organa Društva predstavnicima sredstava javnog obavještavanja i drugim zainteresiranima;
* povremenim informativnim lecima, objavama i informacijama putem javnih medija, elektroničke pošte i Internet stranica Društva.

Isprave i podaci, čije objavljivanje široj javnosti može štetiti interesima Društva ili njenih članova, kao podaci o pristupnim točkama, novim planovima, programima i dr. podliježu tajnosti Društva.

Članak 7.

Društvo je upisano u registar udruga, na temelju članka 14. stavka 1. Zakona o udrugama, koji vodi Ministarstvo uprave Republike Hrvatske.

Članak 8.

Djelatnosti Društva jesu:

* okupljanje biotehnologa i stručnjaka srodnih struka radi unapređivanja svih grana biotehnologije;
* pružanje stručne i znanstvene pomoći radi unapređivanja nastave iz biotehnologije na fakultetima i radi primjene biotehnologije u gospodarstvu;
* održavanje javnih sastanaka, predavanja i seminara;
* organiziranje znanstvenih skupova i kongresa;
* obavještavanje šire javnosti sredstvima javnog obavješčivanja o radu Društva, znanstvenim publikacijama ili na drugi pogodan način;
* pružanje stručne pomoći i izradba pravilnika, ekspertiza i analiza;
* bavljenje izdavačkom djelatnošću u skladu sa Zakonom o znanstveno-istraživačkoj djelatnosti N.N. 59/06 od 17. srpnja 1996. članak 68.
1. **ČLANSTVO DRUŠTVA**

Članak 9.

Članom Društva može postati svaki građanin Republike Hrvatske koji ima građanska prava i koji se bavi i promiče biotehnologiju. Članstvo u Društvu je dobrovoljno. Izvršni odbor Društva može osporiti pravo učlanjenja, a osoba kojoj je osporeno članstvo ima pravo žalbe Skupštini Društva čija je odluka konačna.

Članovi Društva mogu postati i znanstvenici ili stručnjaci koji nisu građani Republike Hrvatske.

Članak 10.

Članovi Društva mogu biti redoviti, počasni i kolektivni (podupirući).

Redovitim članom Društva postaje se na osnovu pozitivne odluke Izvršnog odbora Društva poslije razmatranja ispunjene pristupnice Društvu. Kolektivni (podupirući) članovi Društva podnose molbu za prijem u Društvo Skupštini Društva. Skupština Društva donosi odluku o prijamu kolektivnih (podupirućih) članova.

Redoviti i kolektivni članovi plaćaju godišnju članarinu u iznosu koji određuje Skupština Društva.

Počasne članove bira Skupština Društva na prijedlog Izvršnog odbora Društva.

Članak 11.

Svi članovi Društva imaju jednaka prava i obveze.

Svaki član Društva ima pravo birati i biti biran u tijela Društva, te sudjelovati u radu i svim aktivnostima Društva. Prava i dužnosti članova Društva jesu da:

* redovito plaćaju članarinu;
* biraju i budu birani u tijela Društva;
* mogu sudjelovati u radu sekcija Društva;
* daju prijedloge i primjedbe na rad tijela Društva;
* uredno izvršavaju obveze prema odredbama Statuta Društva i u skladu s odlukama Skupštine Društva;
* prisustvuju svim sjednicama Skupštine Društva, na njima raspravljaju, iznose svoje prijedloge i glasuju o prijedlozima i odlukama;
* sudjeluju na predavanjima i sami prema svojim mogućnostima drže predavanja;
* sudjeluju u izvršavanju svih zadataka i aktivnosti Skupštine i Izvršnog odbora Društva;
* sudjeluju na stručnim skupovima, u izdavanju publikacija te u obavljanju ostalih poslova i djelatnosti Društva;
* čuvaju i brane ugled Društva.

Članak 12.

Članstvo u Društvu prestaje: smrću, brisanjem, isključivanjem ili svojevoljnim istupom. Ako član ne plati članarinu dvije godine uzastopno, briše se iz članstva. Isključenje se izriče zbog teže povrede Statuta ili rada štetnog za interese Društva odnosno Republiku Hrvatsku kao samostalnu i suverenu državu. Odluku o isključivanju donosi Izvršni odbor na prijedlog najmanje deset (10) članova Društva. Svi članovi kojima je oduzeto članstvo imaju pravo žalbe Skupštini Društva, čija je odluka konačna.

1. **ORGANIZACIJA DRUŠTVA**

Članak 13.

Tijela Društva jesu: Skupština i Izvršni odbor.

Članak 14.

Skupštinu čine svi članovi Društva. Skupština može biti redovita i izvanredna.

Redovita Skupština održava se jednom godišnje.

Izvanredna Skupština saziva se po potrebi, i to na prijedlog Izvršnog odbora, na zahtjev jedne sekcije Društva ili najmanje jedne trećine članova. Ako se Skupština ne sazove na zahtjev predlagača, mogu je sazvati predlagači sami u roku 30 dana od dana kada su saznali da se izvanredna Skupština neće sazvati.

Članak 15.

Skupština pravovaljano odlučuje ako je prisutno više od polovine ukupnog broja članova. Odluke se donose većinom glasova prisutnih članova.

Ako Skupštini ne prisustvuje dovoljan broj članova prema prvom stavku ovog članka, Skupština se odgađa za 1 sat kada prisutni članovi, a najmanje njih 15, mogu pravovaljano odlučivati. Tada Skupština donosi odluke dvotrećinskom većinom.

Članak 16.

Redovita Skupština obavlja slijedeće poslove:

* donosi i mijenja Statut;
* donosi financijski plan i završni račun;
* određuje visinu članarine;
* bira, razrješava i opoziva članove Izvršnog odbora, ocjenjuje njihov rad i rad ostalih članova Društva;
* razmatra izvješća predstavnika Društva u drugim organizacijama u zemlji i inozemstvu;
* raspravlja i ocjenjuje učinak uredničkog odbora svojeg glasila „Food Technology and Biotechnology“;
* donosi odluke o organiziranju znanstvenih skupova i bira predsjednika organizacijskog odbora;
* donosi odluke o osnivanju, ukidanju i spajanju sekcija Društva;
* donosi odluke o dodjeli nagrada i priznanja zaslužnim znanstvenicima i članovima Društva;
* rješava žalbe članova;
* odlučuje o svim važnijim pitanjima koja se odnose na rad i razvoj Društva.

Članak 17.

Izvršni odbor čine predsjednik Društva, dva dopredsjednika, tajnik i rizničar.

Izvršni odbor donosi pravovaljane odluke kada sjednici prisustvuju najmanje četiri (4) člana. Za svaku odluku odbora potrebna su najmanje tri glasa članova Izvršnog odbora.

Članak 18.

Izvršni odbor Društva obavlja slijedeće poslove:

* koordinira rad sa srodnim organizacijama u zemlji i inozemstvu;
* koordinira rad među pojedinim sekcijama Društva;
* predlaže predstavnike Društva u organizacije, komisije, konferencije i kongrese u zemlji i inozemstvu;
* priprema i podnosi Skupštini izvještaje o radu i financijskom poslovanju Društva;
* predlaže Skupštini financijski plan i završni račun;
* donosi odluke o primanju i isključenju članova;
* donosi odluke o organiziranju stručnih skupova, seminara i savjetovanja;
* obavlja druge poslove u skladu s ovim Statutom.

Članak 19.

Predsjednik Društva saziva i vodi sjednicu Izvršnog odbora društva. Predsjednik društva predstavlja i zastupa Društvo. U slučaju spriječenosti ili odsutnosti predsjednika Društva, tajnik ili član Izvršnog odbora kojeg ovlasti Izvršni odbor zastupa Društvo po određenim pitanjima u skladu s odlukama i zaključcima Skupštine i Izvršnog odbora Društva.

**PREDSJEDNIK I DOPREDSJEDNICI**

Članak 20.

Predsjednik Društva ujedno je i predsjednik Skupštine i predsjednik Izvršnog odbora. Predsjednik saziva sjednice Izvršnog odbora i Skupštine te rukovodi radom Izvršnog odbora i radom Skupštine do izbora radnog predsjedništva.

Predsjednik predstavlja Društvo.

Predsjednika u slučaju dulje spriječenosti zamjenjuje dopredsjednik ili član Izvršnog odbora kojega odredi Izvršni odbor.

Predsjednik se brine o izvršenju odluka, zaključaka i stavova Skupštine i Izvršnog odbora.

Mandat predsjednika i dopredsjednika traje dvije godine. Iste osobe mogu biti birane na istu funkciju najviše dva puta uzastopce.

Predsjednik je za svoj rad odgovoran Skupštini i Izvršnom odboru.

**TAJNIK**

Članak 21.

Društvo ima tajnika.

Tajnik Društva bira se iz reda članova Skupštine, kada tajnik funkciju obavlja volonterski u mandatu od dvije godine.

Društvo može imati profesionalnog tajnika s djelomičnim ili punim radnim vremenom, koji se imenuje na temelju javnog natječaja. Tada:

* tajnik ima status stručnog radnika;
* radni odnos se zasniva na dvije godine;
* uvjete natječaja i odluku o profesionalnom obavljanju poslova tajnika donosi Izvršni odbor Društva.

Za svoj rad tajnik je odgovoran Skupštini i Izvršnom odboru Društva.

Članak 22.

U okviru Društva mogu se osnivati sekcije za pojedina područja istraživanja i primjene biotehnologije ili za pojedine uže specijalnosti.

Predsjednika sekcije biraju njeni članovi na prvom sastanku sekcije.

Na traženje članova u mjestima izvan sjedišta Društva mogu se osnovati ogranci i podružnice Društva, koje nemaju svojstvo pravne osobe.

Svaki ogranak ili podružnica bira svoga predsjednika i tajnika.

Sekcije Društva, ogranci ili podružnice, osnivaju se i ukidaju odlukom Skupštine Društva na prijedlog Izvršnog odbora.

1. **IZBORI TIJELA I DELEGATA**

Članak 23.

Prilikom izbora predsjednika, dopredsjednika, tajnika i rizničara Društva te delegata Društva u druge organizacije ističe se u pravilu više kandidata od broja koji se bira. Biraju se tajnim glasovanjem, ukoliko Skupština ne odluči drukčije.

Članak 24.

Mandat članova izabranih za pojedine funkcije Društva je dvije godine. Član Društva može biti ponovo izabran na određenu funkciju.

Članak 25.

Član Društva izabran na određenu funkciju može biti opozvan, ako ne obavlja poslove koji su mu povjereni, ako neopravdano izostane s tri uzastopna sastanka tijela u koje je izabran i ako svojim ponašanjem ometa rad tijela.

Prijedlog za opoziv može podnijeti Izvršni odbor Društva, predsjednik sekcije, te jedna trećina članova Društva. Odluku o opozivu donosi Skupština Društva.

Skupština Društva bira novog člana na funkciju do istjeka mandata opozvanog člana, ako je do završetka mandata preostalo više od dvanaest mjeseci.

1. **FINANCIJSKA SREDSTVA**

Članak 26.

Prihodi Društva jesu:

* članarina koju uplaćuju članovi Društva;
* dotacije iz državnog proračuna i proračuna općina, gradova i županija, dobrovoljni prilozi, darovi, nasljedstva;
* prihodi od simpozija, savjetovanja, znanstvenih i stručnih sastanaka;
* prihodi od publikacija;
* kamate na sredstva Društva.
1. **PRESTANAK RADA DRUŠTVA**

Članak 27.

Društvo prestaje s radom:

* po odluci Skupštine Društva;
* po odluci tijela kod kojeg je Društvo registrirano;
* ako se redovna Skupština ne održi dvije godine;
* ako se broj članova smanji ispod broja određenog za osnivanje udruge;
* iz razloga propisanih Zakonom.

Odluku o prestanku djelovanja Društva donosi Skupština dvotrećinskom većinom ukupnog broja članova. U slučaju prestanka rada Društva, funkciju likvidatora obavlja fizička ili pravna osoba koju imenuje Izvršni odbor Društva. Likvidator ne mora ili može biti i član Društva.

Članak 28.

U slučaju prestanka rada Društva svu imovinu preuzima Sveučilište u Zagrebu.

**PRIJELAZNE I ZAVRŠNE ODREDBE**

Članak 29.

Nacrt Statuta, te njegove uzmjene i dopune, priprema i utvrđuje Izvršni odbor Društva te ga upućuje na javnu raspravu članovima Društva.

Javna rasprava traje najduže 30 dana.

Izvršni odbor razmatra primjedbe i prijedloge koji su dani na raspravi, zauzima stavove o njima i utvrđuje prijedlog Statuta te ga upućuje Skupštini na usvajanje.

Izmjene i dopune Statuta Društva i drugih općih akata Društva donose se na način i po postupku za njihovo donošenje.

Članak 30.

Ovaj Statut usvojen je na Skupštini održanoj 2. lipnja 2015. godine u Zagrebu i stupa na snagu osam dana nakon ovjere nadležnog tijela.

Članak 31.

Izvršni odbor Društva ovlašten je za davanje obveznih tumačenja odredbi ovog Statuta.

U znak suglasnosti te preuzimanja prava i obveza predsjednik i tajnik Društva vlastoručno potpisuju ovaj Statut sastavljen u tri istovjetna primjerka, od kojih se dva dostavljaju u ured državne uprave, a jedan primjerak ostaje na upotrebu Društvu.

 Tajnik Predsjednik

Hrvatskog društva za biotehnologiju: Hrvatskog društva za biotehnologiju:

Prof. dr. sc. Višnja BAČUN-DRUŽINA Prof. dr. sc. Vesna ZECHNER-KRPAN

U Zagrebu, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.